Ma (62) hof toe ná seun, 2 vriende se gifdood | Netwerk24
Ma (62) hof toe ná seun, 2 vriende se gifdood
Deur Kaydene Davids 17 Desember 2019 05:42
'n Pensioentrekker van Aliwal-Noord verskyn Dinsdag op drie aanklagte van moord in die hof nadat sy glo haar dwelmverslaafde seun en twee van sy vriende vergiftig het.
Die 62-jarige vrou het glo verlede Dinsdag gif in haar 28-jarige dwelmverslaafde seun se kos gegooi.
Hy het glo dié kos gedeel met twee vriende van onderskeidelik 19 en 32 jaar oud. Al drie het siek geraak en is na 'n hospitaal gebring, waar hulle later dood is.
AO Moitheri Bojabotseha, 'n polisiewoordvoerder, sê die ma het verlede week ná die dood van die mans gebieg en erken dat sy gif in haar seun se kos gegooi het.
Hy sê die seun was glo 'n dwelmverslaafde wat sy ma se lewe hel gemaak het.
Die 62-jarige vrou verskyn Dinsdag in die plaaslike landdroshof in Aliwal-Noord nadat sy Vrydag in hegtenis geneem is.
* Ellen Pakkies het in September 2007 haar seun, Abie, ook 'n dwelmverslaafde, vermoor.
Die vernedering, leuens, aanrandings en diefstal wat deur haar seun se verslawing veroorsaak is, het haar laat knak en sy het hom verwurg. Daarvoor het sy 'n opgeskorte vonnis van drie jaar gekry en 280 uur se gemeenskapsdiens.